Kopenhagen Fur Nyheder 2015 Januar Beijing Fur Fair markerer kursskifte i Kina
19. januar 2015 Kategori Mode & Livsstil
Ovenpå Kopenhagen Furs januar-auktion, hvor prisen på mink uventet steg, har den samlede pelsbranche med spænding set frem til Beijing Fur Fair, som løb af stablen fra d. 13. til og med d. 16. januar. Pelsmessen er den største af sin slags i Asien, og tegner et billede af udviklingen i de større pelsmarkeder. Hos Kenneth Loberg var billedet positivt til trods for en russisk rubel på afveje og en global overproduktion af mink.
- Jeg talte med mange af vores kunder, som berettede om gang i forretningen. Der var færre udstillere i år, men aktiviteten på standene var fornuftig. Flere meldte, at de havde fået solgt godt ud af deres lagre, og de fortalte, at det kinesiske marked godt kunne tage den del, som Rusland på nuværende tidspunkt ikke kan aftage, når der tales om skind af høj kvalitet.
Rusland er "Out-of-business"
Netop det store marked i Rusland var på alles læber, og rublens drastiske fald vil, ifølge Kenneth Loberg, få fatale konsekvenser for kinesisk minkproduktion.
- Meldingen fra vores kinesiske kunder var, at Rusland er "out-of-business" set med kinesiske øjne. Da ca. 40 % af den kinesiske pelsbranches eksport går til Rusland, vil det ramme den kinesiske minkproduktion kraftigt. Der forventes derfor en meget kraftig nedpelsning derude. Samtidig vokser det kinesiske marked for kvalitetspels stadig, så producenterne var overbeviste om, at hjemmemarkedet vil kunne aftage flere af de produkter for nu, fortæller Kenneth Loberg.
Kvaliteten trækker fra
For det internationale pelsmarked vil det russiske kollaps have konsekvenser, men det vil primært ramme de dårligere producenter.
- Det skal jo ingen hemmelighed være, at de pelse, som sælges til Rusland, ikke primært baserer sig på kvalitetsskind, men derimod den kinesiske egenproduktion, og den vil blive ramt hårdt af det her. Samtidig ser vi, at det kinesiske pelsmarked vokser, og vi ser, at det efterspørger skind af høj kvalitet. Og der står Kopenhagen Fur fortsat øverst på opkøbernes ønskeliste. Vores stjerne har aldrig lyst klarere i Kina, end den gør lige nu, fortæller Kenneth.
Kopenhagen Fur afholder sæsonens anden auktion fra mandag d. 9. februar og frem til lørdag d. 14. februar. 4,5 millioner mink skal i den forbindelse under hammeren.